Kirsten Brosbøl (S), 2005-05-12:
I Socialdemokratiet ser vi med stor alvor på det uhyggelige problem, som Enhedslisten rejser med det her forslag, nemlig det stigende antal af mennesker, der handles til Danmark.
Handel med mennesker er udtryk for en af de mest asociale og kriminelle handlinger i vores samfund i dag.
Alt tyder på, at problemet fortsætter med at stige.
Når det gælder trafficking til sexindustrien lyder en vurdering, at det er en halv million kvinder og børn, der årligt handles til Europa.
Danmark er desværre et yndet mål for de her menneskehandlere.
Inden for en 10-årig periode er antallet af udenlandske prostituerede i Danmark tidoblet.
Den udvikling ser vi selvfølgelig på med stor bekymring, og ligesom forslagsstillerne er vi Socialdemokrater meget optagede af, at ofrene får den bedst mulige støtte til at bryde ud af det slavelignende forhold og til at komme videre med deres liv efterfølgende.
Når det er sagt, så ved vi også, at 90 pct. af de mennesker, der handles, ender i prostitution, så derfor kan de to problemstillinger efter vores mening ikke rigtig adskilles.
Socialdemokraterne mener, der er behov for en mere sammenhængende indsats, som ud over støtte til ofrene også inddrager efterspørgselssiden.
Vi skal have rettet fokus mod kunders medansvar, for det her problem fortsætter med at vokse.
Det kunne i første omgang være gennem en massiv oplysningskampagne, undervisning og en offentlig debat om problemet.
Samtidig skal vi forbedre samarbejdet mellem myndigheder og ngo'erne i Danmark og på internationalt plan for at sikre en bedre rehabilitering af ofrene, når de vender hjem.
Et af de væsentligste problemer i den forbindelse er den alt for korte periode, nemlig de 15 dage, som ofrene har lov til at blive i Danmark.
Reden – Stop Kvindehandel, som i dag driver beskyttelsestilbuddet for ofrene under satspuljen, vurderer, at mange af kvinderne ikke tager imod tilbuddet om at blive her i 15 dage, fordi det simpelt hen er for kort tid til at yde den hjælp, f.eks. medicinsk assistance, psykologhjælp og juridisk rådgivning, som er nødvendig for at få dem på fode igen.
Det er heller ikke tid nok til at skabe de nødvendige kontakter til ngo'erne i hjemlandet og til at udarbejde en holdbar strategi for rehabilitering, som kan sikre, at ofrene ikke bare ryger tilbage i armene på de kriminelle bagmænd.
Derfor er der stort behov for, at vi ser nærmere på at udvide perioden på 15 dage, så der bliver reel mulighed for at yde den nødvendige hjælp.
En del af de kvinder, der er handlet til Danmark, er kommet hertil gennem proformaægteskaber med danskere, hvilket kvinderne enten betaler for eller bliver udnyttet, hvor ægtemændene så fungerer som alfonser.
Mange af de kvinder står i dag i en situation, hvor de er bange for at bryde ud af ægteskabet af frygt for at blive udvist af Danmark.
Derfor er det nødvendigt at give voldsramte udenlandske kvinder bedre forhold i forbindelse med skilsmisse fra en voldelig ægtemand, og det har vi for nylig sammen med andre oppositionspartier fremsat et beslutningsforslag om.
Efter vores mening vil det også øge muligheden for at få fat i flere bagmænd, fordi flere kvinder vil gå frem med deres historie.
Menneskehandel er jo et grænseoverskridende problem, som kræver grænseoverskridende løsninger, derfor er det selvfølgelig vigtigt, at vi også udbygger det internationale samarbejde.
Det nævner Enhedslisten også i forslaget, men sjovt nok går man uden om alt det, som foregår i EU-regi.
Der er det jo særlig Europol- og Eurojust-samarbejdet, som er enormt vigtigt, men også samarbejdet mellem ngo'er og civilsamfund, som EU gør en kæmpe indsats for at forbedre.
Regeringen skal i år fremlægge en revideret handlingsplan for bekæmpelse af kvindehandel, og jeg hilser det velkommen, at ministeren er åben for, at vi tager en debat også her i Folketinget omkring erfaringerne, som man har opbygget i det projekt.
Det er afgørende for os, at de erfaringer, man har haft med ngo-projektet Stop Kvindehandel, ikke går tabt.
Det er vigtigt, at vi bygger videre på den viden, vi har fået her.
Vi hilser beslutningsforslaget fra Enhedslisten velkommen som et indspark til debatten, men vi vil ikke på nuværende tidspunkt lægge os fast på den her specifikke løsningsmodel.